SORKON ทุ่มงบ 350 ลบ. เพิ่มกำลังผลิตอาหารทะเลแปรรูป
SORKON ทุ่มงบ 350 ลบ. เพิ่มกำลังผลิตอาหารทะเลแปรรูปกลุ่มลูกชิ้นซีฟู้ดเป็น 15,000 ตันต่อปี จากเดิม 9,000 ตันต่อปี เพื่อรองรับแผนบุกขยายตลาดทั้งใน-ตปท.
20 ก.ค. 2558

นายเจริญ รุจิราโสภณ ประธานเจ้าหน้าที่บริหาร บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า บริษัทใช้งบลงทุนกว่า 350 ล้านบาท เพื่อเพิ่มกำลังการผลิตอาหารทะเลแปรรูปกลุ่มลูกชิ้นซีฟู้ดเป็น 15,000 ตันต่อปี จากเดิมที่มีกำลังการผลิต 9,000 ตันต่อปี บนพื้นที่ 34 ไร่ โดยสั่งซื้อเครื่องจักรตัดหัวปลาและแยกเนื้อปลา ถือเป็นเครื่องจักรที่ทันสมัยที่สุดในเอเชีย สามารถลดการพึ่งพาแรงงานในสายการผลิตได้ 30% โดยล่าสุดบริษัทได้เริ่มเดินเครื่องจักรผลิตอาหารทะเลแปรรูปกลุ่มลูกชิ้นจากสายการผลิตใหม่เป็นที่เรียบร้อยแล้ว
ทั้งนี้ กำลังการผลิตสินค้ากลุ่มลูกชิ้นที่เพิ่มขึ้น ทำให้บริษัทมีศักยภาพการแข่งขันและทำตลาดเพื่อผลิตสินค้าลูกชิ้นปลา ลูกชิ้นกุ้งและลูกชิ้นปลาหมึกของกลุ่ม ส.ขอนแก่น ที่มีหลายแบรนด์ เช่น แต้จิ๋ว กวางเจา เกาลูน มหาชัย โอเด้ง ได้อย่างมีประสิทธิภาพมากยิ่งขึ้น เพื่อรองรับแผนขยายตลาดและกระจายสินค้าเข้าสู่ช่องทางตลาดสด ห้างค้าปลีกขนาดใหญ่ ร้านค้าสะดวกซื้อ รวมถึงผลักดันการส่งออกไปยังตลาดในกลุ่ม AEC นอกเหนือจากตลาดในประเทศสหรัฐอเมริกา อียู ญี่ปุ่น เกาหลี อิสราเอล และออสเตรเลีย
โดยกำลังการผลิตที่เพิ่มขึ้น ทำให้ ส.ขอนแก่นก้าวสู่การเป็นผู้ผลิตอาหารทะเลแปรรูปกลุ่มลูกชิ้นรายใหญ่ของโลก และช่วยผลักดันศักยภาพแข่งขันการทำตลาดผลิตภัณฑ์กลุ่มลูกชิ้นได้ดีขึ้น ซึ่งมั่นใจว่าจะสามารถรักษาความเป็นผู้นำตลาดในกลุ่มผลิตภัณฑ์ลูกชิ้นที่มีส่วนแบ่งมากกว่า 55% ไว้ได้ และช่วยผลักดันเป้าหมายยอดขายโดยรวมในปีนี้ให้เติบโตได้ 15% ตามเป้าหมายที่ได้วางไว้
ขณะเดียวกัน บริษัทเตรียมทดลองการเดินเครื่องจักร (TEST RUN) สายการผลิตของโรงงานอาหารขบเคี้ยวที่อยู่ในระหว่างรอการพิจารณาอนุญาตให้ใช้เครื่องหมายฮาลาล ภายใต้แบรนด์ ‘ออง-เทร่’ ที่ใช้วัตถุดิบจากเนื้อปลาและเนื้อไก่ เพื่อผลิตสินค้ารองรับการรุกขยายตลาดอาหารฮาลาลไปยังกลุ่มลูกค้ามุสลิมในกลุ่มประเทศ AEC และตะวันออกกลางอีกด้วย